text: Dueslag brændt ned i Aabenraa
  07 maj 2011 kl. 12.27
  Åh nej, ikke igen. Sådan må kolonihaveejerne i Hjelmhaverne i Aabenraa tænke efter der lørdag eftermiddag gik ild i endnu et havehus. Denne gang et dueslag fyldt med duer.
  Pyromanen i Aabenraa har tilsyneladende slået til igen.
  Først på eftermiddagen gik der ild i et havehus på Rådmandsløkken i Aabenraa. 
  Ejeren havde opholdt sig ved huset hele formiddagen og var blot væk et kort øjeblik. Da han kom tilbage stod huset i flammer. Det vides ikke, hvor mange duer, der er gået til i branden.
  Det er tiende gang et kolonihavehus brænder i Aabenraa inden for det seneste halve år. 
  Vagtchef ved Syd- og Sønderjyllands Politi, Michael Skaarup, siger til TV SYD at man endnu ikke kender årsagen til branden, men at man selvfølgelig skeler til de mange andre brande i området.
  